นับถอยหลังยุบสภา! “ครม.” เคาะกรอบงบปี 67 กว่า 3 ล้านลบ.
“เฉลิมพล เพ็ญสูตร” ชี้ครม. ไฟเขียวกรอบวงเงินงบประมาณปี 67 วงเงิน 3.35 ล้านล้านบาท เชื่อว่าแม้จะมีการยุบสภาเกิดขึ้น ก็ไม่ส่งผลต่อการจัดทำกรอบวงเงินงบประมาณ 
“เฉลิมพล เพ็ญสูตร” ชี้ครม. ไฟเขียวกรอบวงเงินงบประมาณปี 67 วงเงิน 3.35 ล้านล้านบาท เชื่อว่าแม้จะมีการยุบสภาเกิดขึ้น ก็ไม่ส่งผลต่อการจัดทำกรอบวงเงินงบประมาณ
27 ธ.ค. 2565

นายเฉลิมพล เพ็ญสูตร ผู้อำนวยการสำนักงบประมาณ เปิดเผยว่า คณะรัฐมนตรี (ครม.) มีมติอนุมัติกรอบวงเงินงบประมาณประจำปี 2567 โดยมีกรอบวงเงินงบประมาณรายจ่าย วงเงิน 3.35 ล้านล้านบาท เป็นงบประมาณแบบขาดดุล จำนวน 5.95 แสนล้านบาท และกระบวนหลังจากนี้เป็นไปตามปฏิทินงบประมาณที่กำหนดไว้
ทั้งนี้ นายเฉลิมพล ชี้แจงว่า การจัดทำงบประมาณแบบขาดดุลลงเรื่อยๆ เป็นไปตามเจตนารมณ์ของกระทรวงการคลังที่ต้องการให้ขาดดุลงบประมาณต่ำกว่า 3% เพื่อนำไปสู่งบประมาณสมดุลในอนาคต
อย่างไรก็ตาม แม้จะจัดทำแบบงบประมาณขาดดุลลงเรื่อยๆ จะไม่กระทบต่องบลงทุน เพราะสามารถจัดเก็บรายได้มากขึ้น มีการกู้น้อยลง
โดยนายเฉลิมพล เชื่อว่า แม้จะมีการยุบสภาเกิดขึ้น ก็ไม่ส่งผลต่อการจัดทำกรอบวงเงินงบประมาณ และเมื่อเดินตามปฏิทินงบประมาณ สิ่งที่ไม่สามารถเปลี่ยนแปลงได้ คือ งบรายจ่ายประจำที่เป็นไปตามกฏหมาย และภาระงบประมาณผูกพัน ซึ่งไม่ว่าจะเปลี่ยนแปลงอย่างไร ทางสำนักงบประมาณได้เตรียมการรองรับไว้ เพียงแต่ว่าการใช้งบประมาณปี 67 อาจช้ากว่ากำหนด ซึ่งสามารถใช้จ่ายงบประมาณปี 66 ไปพลางก่อนได้ และเชื่อว่าสามารถรองรับการใช้จ่ายงบประมาณไปได้ 6 เดือน หรือประมาณ 1.5 ล้านล้านบาท